
Vil du delta i forskningsprosjektet 
PEER HOMEcare - Beriket hjemmemiljø i rehabilitering etter hjerneslag?
formålet med prosjektet og hvorfor du blir spurt
Dette er et spørsmål til deg om å delta i et forskningsprosjekt for å undersøke gjennomførbarhet av og tilfredshet med en behandlingsform hvor man gjør endringer i hjemmemiljøet ditt for å forbedre rehabiliteringen av armfunksjon etter et hjerneslag.  Du forespørres om å delta i dette prosjektet fordi du nylig har gjennomgått et hjerneslag. Etter utskrivelse er det viktig å fortsette å være aktiv i hverdagen for å bedre funksjon, noe dette prosjektet vil oppmuntre deg til i ditt eget hjem. I dette skrivet gir vi deg informasjon om målene for prosjektet og hva deltakelse vil innebære for deg. Les vennligst nøye igjennom og fyll ut samtykkeskjema hvis du ønsker å delta.
Hva innebærer PROSJEKTET for deg?
Prosjektet foregår etter utskrivelse fra sykehus i ditt eget hjem og vil ikke forstyrre annen oppfølging eller behandling. Behandlingen foregår i en periode på seks uker. Prosjektmedarbeidere vil følge deg og foreslå endringer og justeringer i hjemmemiljøet som kan stimulere til mer bruk av armen som er svekket av hjerneslaget. Dette kan f.eks. innebære endringer i plassering av redskaper du bruker i løpet av din hverdag, og/eller innføring av nye hjelpemidler som bidrar til mer bruk av armen. 
Det vil gjennomføres undersøkelser før oppstart og ved avslutning. Før behandlingen vil vi undersøke hvordan din hverdagslige funksjon i armene er, samt spørre deg hva du liker å gjøre i forskjellige rom i hjemmet, og hvilke mål du har for rehabiliteringen. Du bes fylle ut et skjema som kartlegger hjemmemiljøet ditt, og du vil bli bedt om å fylle ut spørreskjema knyttet til psykisk helse, samt gjennomgå en kort undersøkelse av kognitive funksjoner. Deretter vil vi foreslå endringer i hjemmet som kan bidra til trening av funksjon. 
Vi kommer til å be deg ha på bevegelsessensorer på armen ca. to timer i løpet av dagen for å undersøke hvordan du beveger deg. Sensorene er små, lette enheter designet for å være komfortable og festes til kroppen med stropper. Hensikten med sensorene er registrere bevegelsene dine og informasjon til helsepersonell. Denne informasjonen brukes til å måle hvor ofte og hvor raske bevegelsene dine skjer, samt om det brukes en eller begge armer. Du kommer også til å få utlevert læringsmateriale med ideer til hvordan endringer i hjemmemiljøet kan stimulere til aktivitet og prosedyre for hvordan du tar på sensorer. Læringsmaterialet vil være tilgjengelig både via internett og på papir.
I prosjektperioden på 6 uker kommer vi til å besøke deg hjemme inntil to ganger i uken i tillegg til å ringe og høre hvordan det går med deg, samt foreslå nye justeringer i hjemmemiljøet. Vi vil dokumentere alle endringene og ta bilder av noen av endringene. På slutten av studieperioden kommer vi til å undersøke hvordan du har opplevd tiltakene gjennom både spørreskjema og intervju, og undersøke armfunksjonen din igjen. Undersøkelsene ved oppstart og etter endt studieperiode vil ta ca. 1-2 timer. Du vil også bli bedt om å føre en aktivitetsdagbok, der de viktigste dagligdagse aktivitetene og tidspunktene du gjør de på blir registrert. Hvis du plages av tretthet, vil du også bli bedt om å rapportere dette i dagboken. Dagboken kan føres på papir eller digitalt, etter ditt eget ønske.
I prosjektet vil vi innhente og registrere opplysninger om deg. Disse opplysningene kommer fra pasientjournal, kliniske undersøkelser og tester, aktivitetsdagbok, spørreskjema og intervjuer som vi gjør med deg. Fra pasientjournalen vil vi innhente type, lokalisasjon og alvorlighetsgrad av hjerneslaget i tillegg til informasjon om andre sykdommer. Vi henter ikke informasjon fra andre kilder. Etter avsluttet behandling vil vi be om å få intervjue deg om din opplevelse av å delta i prosjektet, å bære sensorene og å gjøre aktiviteter med endringene i hjemmet ditt. Dette intervjuet tas opp. I dette prosjektet vil vi be deg om å foreslå et familiemedlem, hvis du bor sammen med en partner, som vil bli bedt om å svare på et spørreskjema etter endt behandling. Cirka tre måneder etter avsluttet behandling vil du bli kontaktet for en kort samtale om erfaringene fra prosjektdeltagelsen. Da det er viktig at dette forskningsprosjektet foregår i samforståelse med den lokale helsetjenesten, vil du bli bedt om å navngi en person fra den lokale helsetjenesten som kan bli orientert om studien. Vedkommende vil bli forespurt å delta som informant og gi sitt inntrykk av hvordan prosjektet har påvirket rehabiliteringen.
Lignende datainnsamling vil bli gjennomført i Sverige og i Latvia. Prosjektet er finansiert med EU-midler fra Transforming Health and Care Systems (THCS), og gjennomføres i samarbeid mellom Norges Idrettshøgskole og Sunnaas sykehus (SunHF), Universitetene i Gøteborg i Sverige, Riga Stradins i Latvia, Porto i Portugal og Sao Paolo i Brasil. 
Mulige fordeler og ulemper
Du vil delta i forskning som har til hensikt å forbedre rehabilitering etter hjerneslag, og du vil oppleve en behandlingsmetode (endringer i hjemmet) som forventes å fremme funksjon. 
Deltakelse i studien bidrar til å fremskaffe ny kunnskap om slagrehabilitering i hjemmet, og hvordan man kan utvikle og forbedre denne. Du vil treffe behandlere med erfaring med hjerneslag, og hvis behandlingen er effektiv vil du kunne oppleve bedret funksjon. Det er ikke vesentlige ulemper med å delta. Du kan oppleve at sensorene kan oppleves uvant å ha på i dagligdagse aktiviteter. Det kan bli foreslått justeringer i hjemmet som man kan oppleve som tungvinne og uvante, men som har til hensikt å stimulere til trening. Det kan for noen være uvant at behandlere kommer hjem til deg. Deltakelse i forskningsprosjektet vil ikke påvirke den behandling du ellers ville fått.
Frivillig deltakelse og mulighet for å trekke ditt samtykke
Det er frivillig å delta i prosjektet. Dersom du ønsker å delta, undertegner du samtykkeerklæringen på siste side. Du kan når som helst og uten å oppgi noen grunn trekke ditt samtykke. Det vil ikke ha noen negative konsekvenser for deg eller din behandling hvis du ikke vil delta eller senere velger å trekke deg. Dersom du trekker tilbake samtykket, vil det ikke forskes videre på dine helseopplysninger og sensordata. Du kan kreve innsyn i opplysningene som er lagret om deg, og disse vil da utleveres innen 30 dager. Du kan også kreve at dine opplysninger i prosjektet slettes.
Adgangen til å kreve destruksjon, sletting eller utlevering gjelder ikke dersom materialet eller opplysningene er anonymisert eller publisert. Denne adgangen kan også begrenses dersom opplysningene er inngått i utførte analyser, eller dersom data er bearbeidet.
Dersom du senere ønsker å trekke deg eller har spørsmål til prosjektet, kan du kontakte prosjektleder (se kontaktinformasjon på siste side). 
Hva skjer med OPPLYSNINGENE om deg? 
Opplysningene som registreres om deg skal kun brukes slik som beskrevet under formålet med prosjektet, og planlegges brukt til sommeren 2032. Det lovlige grunnlaget for behandlingen av personopplysninger er forskning i allmennhetens interesse. Eventuelle utvidelser i bruk og oppbevaringstid kan kun skje etter godkjenning fra Regional komité for medisinsk og helsefaglig forskningsetikk (REK) og andre relevante myndigheter. Avidentifisert data vil bli lagret på en sikker server, Tjenester for Sensitive Data (TSD) på Universitetet i Oslo, og bare prosjektgruppen har adgang til dataene. Ettersom dette er et multisenter studie består prosjektgruppen av forskere fra Sverige, Latvia, og Portugal. Bare prosjektleder vil ha tilgang til å eksportere data. Kun forskere fra prosjektgruppen som har fått tilgang til TSD vil ha tilgang til data. Bare prosjektleder vil ha tilgang til å eksportere data. Du har rett til innsyn i hvilke opplysninger som er registrert om deg og rett til å få korrigert eventuelle feil i de opplysningene som er registrert. Du har også rett til å få innsyn i sikkerhetstiltakene ved behandling av opplysningene. Du kan klage på behandlingen av dine opplysninger til Datatilsynet og institusjonen sitt personvernombud. 
Alle opplysningene vil bli behandlet uten navn og fødselsnummer eller andre direkte gjenkjennende opplysninger (=kodede opplysninger). En kode knytter deg til dine opplysninger gjennom en navneliste. Det er kun prosjektleder Arve Opheim og prosjektmedarbeider Ann Marie Hestetun-Mandrup som har tilgang til denne listen. 
Publisering av resultater er en nødvendig del av forskningsprosessen. All publisering skal gjøres slik at enkeltdeltakere ikke skal kunne gjenkjennes, men vi plikter å informere deg om at vi ikke kan utelukke at det kan skje.
Etter at forskningsprosjektet er ferdig, vil opplysningene om deg bli oppbevart i fem år av kontrollhensyn. 
Forsikring 
Den vanlige norske pasientskadeloven gjelder under prosjektets periode og forsikringsdekning skjer gjennom pasientskadeloven.
Økonomi 
Dette prosjektet er finansiert med EU-midler fra THCS og Norges forskningsråd. Finansieringskilden har ingen rolle i dette prosjektet. Sunnaas sykehus og forskerteamet har ingen økonomiske interesser eller konkurrerende interesser.
Det er ingen honorar for å delta, men du vil få dekket eventuelle utgifter i forbindelse med deltakelse.
Godkjenninger
Regional komité for medisinsk og helsefaglig forskningsetikk (REK) har vurdert forskningsetikken i prosjektet og godkjent prosjektet [saksnummer 816325].
Sunnaas sykehus og prosjektleder Arve Opheim er ansvarlige for personvern og databeskyttelse i dette prosjektet.
Vår databehandling er basert på personvernstandardene ved Sunnaas sykehus. 
kONTAKTOPPLYSNINGER
Dersom du har spørsmål til prosjektet, opplever uønskede hendelser eller bivirkninger, eller ønsker å trekke deg fra deltakelse, kan du kontakte Arve Opheim, telefonnummer 98005122, email: arve.opheim@sunnaas.no eller Ann Marie Hestetun-Mandrup, telefonnummer 40674994, email: anmhes@sunnaas.no. 
Dersom du har spørsmål om personvernet i prosjektet, kan du kontakte personvernombud ved institusjonen, Joakim Mejdell-Edvardsen,: joakim.mejdell-edvardsen@sunnaas.no. 



JEG SAMTYKKER TIL Å DELTA I PROSJEKTET OG TIL AT MINE PERSONOPPLYSNINGER BRUKES SLIK DET ER BESKREVET

· Jeg er samboende og deler husholdning sammen med deltakeren. Jeg samtykker til å delta i prosjektet og sier meg villig til å svare på spørreskjema om tilfredshet med behandlingen, slik det er beskrevet.

